Seun (8) geopereer ná aanval op hoewe | Netwerk24
Deur Werner Beukes 18 April 2019 20:55
Marlu Coetzee (8) wat Donderdagoggend vroeg deur rowers op 'n hoewe in Potchefstroom aangeval is.Foto: Verskaf
Die agtjarige Marlu Coetzee sal na verwagting Vrydag in die Netcare Garden City-hospitaal in Johannesburg geopereer word nadat hy Donderdagoggend in 'n aanval op sy pa se hoewe in die Vyfhoek-omgewing in Potchefstroom beseer is.
Sy pa, Mario, wat van sy ma, Dehlia, geskei is, is bewusteloos weens ernstige kopbeserings wat die rowers hom toegedien het.
'n Steeds geskokte Dehlia het Donderdag aan Netwerk24 gesê haar seun is onder verdowing en gaan Vrydag geopereer word om sy gebreekte neusbeen te herstel.
"Hy is rustig en kalm, en het selfs vroeër vir die verpleegster gesê hy word op 28 April nege jaar oud."
Marlu se linkeroog is ook in die aanval beskadig.
"Die swelling moet eers sak voordat die dokters kan kyk hoeveel skade aangerig is."
Marlu en sy jongste suster Marizé (7), was op die kleinhoewe ten tyde van die aanval.
Dehlia Coetzee saam met Marlu, Marizé en ousus Zeané.Foto: Verskaf
Hul ma het onlangs 'n rugoperasie ondergaan en hulle bly in die week by hul pa sodat hy hulle skool toe kan neem. Die ouer dogter, Zeané, bly by haar ma.
Dehlia sê Mario het bloeding op die brein. "Hy is in die Potchefstroomse provinsiale hospitaal, maar sal na Klerksdorp oorgeplaas word as sy toestand versleg."
Mario se ma, Nellie Coetzee, is ook in die aanval beseer. Sy moes agt steke kry nadat een van die rowers haar oor die kop geslaan het. Sy en haar man, Paul, woon ook op die hoewe.
Marizé en haar oupa is nie in die aanval beseer nie.
Die polisie in Noordwes soek twee verdagtes.
"Tot dusver lyk dit of die rowers net met 'n bos sleutels daar weg is," het kol. Adéle Myburgh, polisiewoordvoerder, vroeër aan Netwerk24 gesê.